ΓΡΑΠΤΗ ΕΡΩΤΗΣΗ E-0943/97 υποβολή: Leonie van Bladel (UPE) προς την Επιτροπή (13 Μαρτίου 1997)

Θέμα: Αγκόλα

Μπορεί η Ευρωπαϊκή Επιτροπή να δηλώσει κατηγορηματικά γιατί στην Αγκόλα οι ειδικές αστυνομικές δυνάμεις καταστολής είναι εφοδιασμένες με τον πλέον σύγχρονο εξοπλισμό και δεν έχουν ακόμα αποσυρθεί στις στρατώνες, όπως προβλέπεται στις ειρηνευτικές συμφωνίες της Λουζάκα;

Μπορεί η Ευρωπαϊκή Επιτροπή να δηλώσει κατηγορηματικά γιατί εξακολουθεί να παραμένει οπλισμένη η πολιτοφυλακή της MPLA στα προάστια της Λουάντα;

Μπορεί η Ευρωπαϊκή Επιτροπή να δηλώσει κατηγορηματικά γιατί εξακολουθούν να λαμβάνουν αμυντικές θέσεις τα κυβερνητικά στρατεύματα;

Μπορεί η Ευρωπαϊκή Επιτροπή να δηλώσει κατηγορηματικά γιατί εξακολουθούν να είναι οπλισμένοι στις γειτονιές της πόλης ο αστικός πληθυσμός ή η πολιτοφυλακή του κόμματος του MPLA;

Μπορεί η Ευρωπαϊκή Επιτροπή να δηλώσει κατηγορηματικά γιατί εξακολουθεί η εισαγωγή βαρέως οπλισμού, μεταξύ των οποίων ΜΙ 35 και MIG 25 και 29 από τη Ρωσσία, τώρα που η Αγκόλα έχει εισέλθει στην τελευταία φάση της ειρηνευτικής διαδικασίας;

Κοινή απάντηση του κ. Pinheiro εξ ονόματος της Επιτροπής στις γραπτές ερωτήσεις E-0943/97, E-0944/97 και E-0945/97 (14 Μαΐου 1997)

Η Επιτροπή δεν συμμετέχει στην ειρηνευτική διαδικασία στην Ανγκόλα, και δεν διαθέτει όλες τις πληροφορίες που ζήτησε το Αξιότιμο Μέλος του Κοινοβουλίου.

Σε σχέση με την ειρηνευτική διαδικασία στην Ανγκόλα, δόθηκε εντολή στα Ηνωμένα Εθνη, για την επίβλεψη, τον έλεγχο και τη γενική εξακρίβωση της κατάπαυσης του πυρός, από κοινού με την κυβέρνηση της Ανγκόλας και την UNITA (Εθνική Ένωση για την Ολοκληρωτική Ανεξαρτησία της Ανγκόλας). Τα Ηνωμένα Εθνη είναι υπεύθυνα για την εκκένωση, την κράτηση και την αποστρατικοποίηση όλων των στρατιωτικών δυνάμεων της UNITA, τον αφοπλισμό ολόκληρου του μη στρατιωτικού πληθυσμού και την εξακρίβωση και παρακολούθηση των δραστηριοτήτων της εθνικής αστυνομίας της Ανγκόλας. Η Επιτροπή προτείνει στο Αξιότιμο Μέλος του Κοινοβουλίου να ζητήσει διευκρινήσεις στις πρόσφατες εκθέσεις που απηύθυνε ο Γενικός Γραμματέας των Ηνωμένων Εθνών στο Συμβούλιο Ασφαλείας.

Οι παρακάτω πληροφορίες μπορούν να δοθούν στο Αξιότιμο Μέλος του Κοινοβουλίου όσον αφορά τα θέματα για τα οποία είναι αρμόδια η Επιτροπή. Η Κοινότητα παρέχει στήριξη στα κέντρα επιλογής και αποστάτευσης. Η διαδικασία αποστράτευσης άρχισε πρόσφατα και έχουν τεθεί κατά μέρος ορισμένα επιπρόσθετα κεφάλαια για να βοηθήσουν την επανένταξη των πρώην μαχίμων στη ζωή του πολίτη. Σύμφωνα με εκτιμήσεις της UNAVEM III (Αποστολή Εξακρίβωσης των Ηνωμένων Εθνών στην Ανγκόλα), το συνολικό κόστος για την αποστράτευση σε τμήματα περίπου 100.000 πρώην μαχίμων (στρατεύματα της κυβέρνησης και της UNITA) θα είναι 18 εκατ. ECU.

Η στήριξη της Κοινότητας στην Ανγκόλα χορηγήθηκε με διάφορα είδη μέτρων. Έχουν εγκριθεί ανθρωπιστική βοήθεια, επισιτιστική βοήθεια, ενέργειες αποκατάστασης και αναπτυξιακά προγράμματα. Αυτές οι ενέργειες περιλαμβάνουν στήριξη στις περιοχές στρατωνισμού, σε άτομα που έχουν μετακινηθεί χωρίς τη θέλησή τους και στην απομάκρυνση των ναρκών. Η Κοινότητα υποσχέθηκε στη συνάντηση στρογγυλής τραπέζης, το Σεπτέμβριο του 1995, περισότερο από 100 εκατ. ECU έως το τέλος του 1997. Αυτή η υπόσχεση τηρήθηκε πλήρως και μάλιστα με το παραπάνω. Πράγματι, οι ανάληψεις υποχρεώσεων που έγιναν έως το τέλος του 1996 ήταν 122 εκατ. ECU. Ωστόσο, ο αργός ρυθμός εφαρμογής του ειρηνευτικού πρωτοκόλλου της Lusaka, και τα επιβλαβή αποτελέσματα όσον αφορά την ασφάλεια και τις προοπτικές για το μέλλον, έχουν παρεμποδίσει τη διεξαγωγή τουλάχιστον ορισμένων παρεμβάσεων της Κοινότητας. Η εξέλιξη της κατάστασης της Ανγκόλας θα είναι αποφασιστική για την καλή έκβασή τους και για τις μελλοντικές παρεμβάσεις.

Τέλος, η Επιτροπή θα υπενθυμίσει στο Αξιότιμο Μέλος του Κοινοβουλίου την πρόσφατη δήλωση του Συμβουλίου, που εκφράζει την ανησυχία του για την έλλειψη προόδου στην ειρηνευτική διαδικασία στην Ανγκόλα και διαβεβαιώνει τη στήριξή του στις πρόσφατες προσπάθειες του Γενικού Γραμματέα των Ηνωμένων Εθνών. Επιπλέον, το Συμβούλιο κάλεσε όλα τα μέλη, ιδίως την UNITA να συμφωνήσουν με τους όρους της ειρηνευτικής συμφωνίας και να κάνουν τα αναγκαία διαβήματα για την πλήρη εφαρμογή της και την ταχεία εγκαθίδρυση μιας κυβέρνησης ενότητας και εθνικής συμφιλίωσης.